Copyright © Posta Renáta, 2024

© Jaffa Kiadó, 2024

Minden jog fenntartva

Borítófotó: SIMÉNYI GERGELY

Borítóterv: NÉMETH KÁROLY, RELATÍV

Belívterv és tipográfia: SOMOGYI DOMINIKA

Szerkesztő: MÖRK LEONÓRA

Felelő szerkesztő: SCHULTZ JUDIT

Felelős kiadó: RADOS RICHÁRD

Jaffa Kiadó • www.jaffa.hu

ISBN 978-963-687-124-6

Az elektronikus verziót készítette az eKönyv
Magyarország Kft. • www.ekonyv.hu

Köszönet minden mesteremnek, barátomnak, vendégemnek, szakmai partneremnek.

Külön köszönet az édesapámnak és az édesanyámnak, amiért az életre neveltek,

Bender Szoninak a lényeglátásáért, és hogy elmondta a véleményét,

Faniszló Marcellnek a sok háttértámogatásért, és hogy mindig számíthatok rá,

Siményi Gergelynek a sok inspirációért, a fejlődésem elősegítéséért és a színvonalas fotókért.

Tartalom

Ez a könyv csak 40 felettieknek hasznos?

A nő 40 felett

Mi készteti a nőket a változtatásra?

Ez a könyv csak 40 felettieknek hasznos?

Egyáltalán nem. Szerepelnek benne harminc pluszosok ugyanúgy, mint hetven feletti nők. Az viszont tagadhatatlan, hogy 40 felett a legtöbben sok változást tapasztalnak, testileg és mentálisan is. Megváltozunk, hiszen eljutottunk valahová, és tartunk egy új irányba.

Sokan ilyenkor leltárt is készítünk: Hol járunk most? Megfelelő ez az irány? Hiszen jó eséllyel még az életünk fele előttünk áll. Ezeket az éveket szeretnénk jobban, bölcsebben, minőségibb módon megtölteni élményekkel, fejlődéssel. Már ismerjük a különbséget az átlagos, a jobb és a legjobb között. Már tudjuk, hogy az idő gyorsan telik, és nem szeretnénk elvesztegetni. Már nem akarunk elhibázott döntéseket hozni. Már nem akarjuk olyan emberekre és ügyekre vesztegetni az értékes időnket, akik csak elvesznek tőlünk. Már felnőttünk.

Megtapasztaltad már, hogy nem kell senki másnak megfelelned, csak önmagadnak? Tudod, milyen érzés, amikor bombaerős a szervezeted, és a járványok idején sem hagy cserben? Gondoltad volna, hogy vannak emberek, akik hetvenéves korukban is életerősek testileg és szellemileg? Tudod, hogy nem kell lemondanod a fittségről idősebb korban sem? Nem kell szenvedned a fáradtságtól, és folyton újabb kávéért vagy piruláért nyúlnod?

A legújabb könyvemben ezen az úton vezetlek végig, rendhagyó és izgalmas módon. Tarts velem, és akkor elérheted önmagad eddigi legjobb verzióját!

A NŐ 40 FELETT

Emlékszel a huszonéves énedre? Milyen voltál akkor? Mi foglalkoztatott? Kibe voltál szerelmes? Mi miatt aggódtál? Mennyit nézegetted magad a tükörben, hányszor hasonlítottad össze magad más lányokkal? Vékonyabbakkal, magasabbakkal, teltebb mellűekkel, hosszabb, dúsabb hajúakkal?

Emlékszem, az egyik szülinapomon hirtelen megváltozott minden, és nem is az ünnep miatt. Rájöttem, hogy egyetlen embernek számít igazán a véleménye: a saját magamé. Attól kezdve már nem érdekelt, ki mit fog szólni. Elkezdtem felszabadultabban élni. Valami véget ért, és valami sokkal jobb elkezdődött. Negyvennégy évesen elmentem egyedül világot látni. Azóta más szemmel nézem az embereket. Addig sem unatkoztam, voltam igazán szerelmes, csináltam őrültségeket. De valójában csak utána kezdődött el a nagybetűs életem.

Ma már nem az számít, hogy kifogástalanul álljon rajtam egy szűk ruha, és minden porcikám tökéletes legyen. Számomra már sokkal fontosabb az a bölcsesség és világszemlélet, az a generációkon átívelő tudás, az a nő, az ehhez tartozó szupererő és ami körbeölel. Ami belül, az kívül.

Azért osztom meg veled ezeket a tudnivalókat, hogy bátorítsalak: sosincs késő. A világot járva vettem észre, hogy ránk, magyarokra jellemző egy kollektív működési program: úgy gondoljuk, nem szabad hibáznunk, nem lehetünk ügyetlenek, mindent azonnal jól, sőt tökéletesen kell csinálnunk. Legalábbis ezt mondja a belső hangunk, mert különben mit fognak szólni?

Álljunk meg itt egy kicsit! Gondold végig, hogy tanultál meg járni. Kanállal enni. Biciklizni. Szépen írni. Elindítani, majd vezetni és leparkolni egy autót. Szerelmet vallani. Nézeteltérést kezelni. Egyik pillanatról a másikra? Minden háttértudás és gyakorlás nélkül? Nem. Éppen ezért nem kell egyből mindig, mindent jól, sőt tökéletesen csinálni.

Lehet, és kell hibázni, mert abból tanulunk. Kellenek a tanulságok, kellenek a nehézségek, kellenek a pofonok, hogy legyen összehasonlítási alapunk. Csak így tudunk fejlődni. Nem vizsgázni születtünk, hanem tanulni, tapasztalni és gyakorolni. Az egész életünk a fejlődésről szól, és természetesen az is fontos, hogy közben jól érezzük magunkat a bőrünkben. Ebben leszek most a mentorod, tarts velem!

Mi készteti a nőket a változtatásra?

A legtöbb nő akkor keres fel, amikor már tudja és érzi, hogy valamin változtatnia kellene. Minden életkorban jól kirajzolódik egy tendencia, hogy min szeretnének változtatni, mennyire könnyű vagy nehéz ez a feladat, és hogyan függ össze mindez az aktuális élethelyzetükkel, a szervezetük állapotával.

30 FELETT

Anita, aki éppen esküvőre készült, azért keresett meg, mert fogyni akart, és ehhez alaprecepteket szeretett volna megtanulni. Adri éveken át küzdött a meddőséggel, lombikprogramra járt, pajzsmirigyproblémáktól szenvedett, és a súlyvesztés is nehézséget okozott számára. Négy hónap közös munka után megfogant az első babája. Ildi szülés után szerette volna leadni a felszedett súlyfelesleget, és közben új, egészséges recepteket tanulni. Ahogyan az ő példájuk is mutatja, a fogyás és az egészség mindig központi kérdés ebben az életszakaszban. Tegza az előregondolkodásban, a neki való egészséges táplálkozásban és a hosszú távú életmódváltásban kérte a segítségemet.

Amivel hozzám fordultatok az elmúlt években:

a babavárási esélyek növelése,

fogyás,

egészségfejlesztés és -megőrzés,

életmódváltás,

egészséges napi rutin kialakítása,

egészségügyi problémák megoldása.

A tapasztalatok alapján ebben az életkorban a legtöbben energikusak, rengeteg tervük és céljuk van, a napirendjük sűrű. A szervezet még jobban bírja a terhelést, a stresszkezelés is könnyebben megy. Ám amint megérkeznek a gyerekek, ez a helyzet drámaian megváltozhat: az alvásminőség romlik, állandó időhiány lép fel, és az energiaszint is leesik. Ilyen körülmények között nehéz ilyenkor odafigyelni a súlyunkra és az egészségünkre.

Anna (38 éves) így fogalmazott: „A két szülés után rajtam maradt körülbelül 15 kiló. Egyszerűen nincs időm magamra. Este 8-ig tart a gyerekek vacsoráztatása, fürdetése, altatása. Mire végzek, én is teljesen kimerülök, de próbálok még hasznos dolgokat csinálni, például mosok, vagy összehajtogatom a ruhákat.”

A fogyást sokan egy rövid távú kihívásként fogják fel, azzal a céllal vágnak bele, hogy csak ledobjanak pár kilót. De jó, ha tudjuk, hogy 35-40 éves kor felett a test tápanyagigénye már érezhetően nő, míg a kalóriaszükséglete kissé csökken. Ez pedig azt jelenti, hogy könnyen felkúszhatnak a kilók, ha nem vagyunk tisztában a helyes táplálkozás és napirend alapjaival. Itt az ideje kialakítani egy olyan napi rutint, amely hosszú távon is segít megőrizni a vitalitást és az egészséget.

40 FELETT

Csilla számára a fő célt az egészsége fejlesztése és megőrzése jelentette. Tamara a termékeny időszakát szerette volna meghosszabbítani, mert 44 évesen még nem találkozott a nagy Ő-vel. Anita 40 évesen kezdett el rendszeresen sportolni, és a táplálkozását is megreformálta a segítségemmel. Anna a férjével együtt vágott bele a közös munkába, náluk a magas koleszterinszint és a túlsúly csökkentése, valamint a kezdődő cukorbetegség megállítása volt a cél. De az is előfordul, hogy valaki csak jobban szeretné érezni magát a bőrében, javítaná az alvása, a táplálkozása minőségét, változtatna a szokásain, mert érzi, hogy ebben a korban már jobban látszódik, érződik minden.

Amivel hozzám fordultatok az elmúlt években:

stresszkezelés, mentális egyensúly helyreállítása,

fogyás,

életmódváltás,

az energiaszint növelése,

az egészségi állapot javítása,

helyes napi rutin kialakítása,

az alvásminőség javítása,

az öregedés lassítása.

Az ülő munka ekkor kezdi el a korábbinál is jobban éreztetni a hatását. Sokan autóval járnak, a többség a munkahelyén is székhez, asztalhoz van kötve. Emiatt gyarapszik a hasi zsírpárna, romlik a hangulat és az alvásminőség, érezhetőbbé válik a stressz. Ebben az életkorban már megjelenhetnek a peri/premenopauza kellemetlen tünetei, a ciklus rendszertelenné válhat. Ebben a korosztályban a női problémák jelentkezése amúgy is szembetűnő, aminek többféle oka lehet. Előfordulhat, hogy akár már tinédzserkortól kialakultak a hormonális eltérések. De még inkább jellemző, hogy sok nő szervezete kimerül az életkor előrehaladtával, a sok stressz, a gyerek(ek) szülése, szoptatása, nevelése miatt.

Kata (41 éves) ezzel keresett fel: „Amióta családom van, az életmódváltás szinte lehetetlen feladatnak tűnik. A mindennapi stressz és a rossz alvás miatt gyakran visszaesem a régi, rossz szokásaimba, ráadásul rendszertelen a ciklusom is. Aggódom, mert nem akarom, hogy súlyosabb bajom legyen.”

Ha valaki nem tudja, milyen fontos az alvás minősége, a megfelelő tápanyagpótlás, és nem szán időt magára, akkor a következmények valóban hatványozottabban jelentkezhetnek. A maximalizmus, a több szerepben való helytállás, a bizonyítási kényszer szintén benyújthatja a számlát. Csilla 43 évesen tudatosította magában, hogy nem biztos, hogy jó irányba halad: „Gyerekkorom óta mindig mindenkinek próbáltam megfelelni, így mindig én maradtam a végére. Mostanra belefáradtam, és elgondolkodtam rajta, hová vezet ez, ha nem változtatok rajta.”

Az énidő tudatos kialakítása mellett érdemes odafigyelni a tudatosabb táplálkozásra, a megfelelő vitaminok, étrendkiegészítők, egyéb készítmények szedésére, a jobb alvásminőségre, a több pihenésre és a regenerációra. Szükség esetén érzelmi aromaterápiás megoldásokat (lásd később) is érdemes igénybe venni, mivel elképzelhető, hogy nem tudunk minden stresszhelyzettel és nehézséggel megbirkózni egyedül. A korábbi életszakaszainkból ismerős rutinok már nem elegendőek.

50 FELETT

Mária a fittségének növelése miatt keresett meg, mert több aktív időt szeretett volna együtt tölteni a kisunokáival. Orsolya a női problémái és a változókori panaszai miatt aggódott, évek óta fennálló kellemetlen tüneteit szerette volna enyhíteni. Kati a korábbi tempóját szerette volna továbbra is tartani a munkájában és a magánéletében egyaránt. Judit az energiaszintje tartós javítását és az életmódja finomhangolását tűzte ki célul. Edit a vízivási rutinját szerette volna kialakítani, és az egész család számára egészségesebb, színesebb ételeket főzni. Anna a lelkéből is szerette volna kitakarítani a sok múltbeli nehézséget és gyászt, így az érzelmi aromaterápiás tanácsadásomat is igénybe vette.

Amivel hozzám fordultatok az elmúlt években:

a lelassult fogyás beindítása,

az energiaszint növelése,

az egészségi állapot javítása,

életmódváltás,

stresszkezelés, a mentális egyensúly kialakítása,

elengedés, a gyász feldolgozása,

a napi rutin kialakítása,

az öregedés lassítása.

A vendégeimnél szinte minden esetben cél a fogyás is, ám a fiatalabbakkal ellentétben ilyenkor már kisebb lépésekben, ésszerű mértékben szeretnének fogyni, és hosszú távú eredménnyel. Vagyis cél az életmódváltás, az új napi rutin megtanulása és folyamatos alkalmazása. Ebben az életkorban már jelentkezik a klimax, és annak akár évekig tartó, kellemetlen tünetei.

Zsuzsa (52 éves) így észleli a szervezete változásait: „Gyakran úgy érzem már a nap közepén, hogy kimerültem.” Katalin (56 éves) nemrégiben gondolkodott el komolyabban azon, helyes-e a napi ritmusa: „Teszem a dolgom, munka, rohanás, családi feladatok, házimunka, este csak beájulok az ágyba. És így múlik el az életem.”

Ilyenkor hamarabb kialakul a túlsúly, és lassabban indul be a fogyás. Észrevehető az is, hogy mentálisan fáradtabbak, kimerültebbek a klienseim. Aggasztja őket a változás, ami ellen, sokszor úgy érzik, hiába küzdenek. Szerencsére tudatos, jól kialakított és tartható napi rutinnal és néhány extra tanács betartásával nagyon eredményesen lehet ezen változtatni, akár lépésről lépésre haladva.

60 FELETT

Andrea azzal fordult hozzám, hogy ami korábban működött, az 60 felett már nem: a fogyása szinte teljesen megállt, bármivel próbálkozott. Edina hasonló cipőben járt, amikor elkezdtük a közös munkát. Katalin lecserélte a sütikészítés hagyományos hozzávalóit zöldbanánlisztre, eritritre, kakaóporra, és néhány további, alternatív készítményre, emellett beiratkozott a mentes édességek főzőkurzusaimra, hogy rutinosan el tudja készíteni ezeket a nagyon alacsony szénhidrát- és kalóriatartalmú finomságokat. Sokaknál ekkor már a kisebb eredmények is nagyon motiválóak, és talán éppen a nehezített pálya miatt jobban figyelnek arra is, hogy betartsák az új napirendet és életmódot.

Amivel hozzám fordultatok az elmúlt években:

a lelassuló szervezet energetizálása, normalizálása,

az energiaszint növelése,

az egészségi állapot javítása,

a lelassult fogyás beindítása,

életmódváltás,

stresszkezelés, a mentális egyensúly helyreállítása,

elengedés, a gyász feldolgozása,

napi rutin kialakítása,

az öregedés lassítása.

Megfigyelhető, hogy ebben az életszakaszban az egészség helyreállítása és a testi működés normalizálása a legfontosabb. Kiemelt szerepet kap a fogyás, mert ilyenkor már valóban súlyos következményekkel jár az elhízás. Ám amíg fiatalabb korban gyorsabban le tudtunk adni jó pár kilót, a 60 feletti korosztálynál ez már sokkal nehezebben megy.

Annamária (64 éves) szintén ezt tapasztalta: „Tavaly óta sikerült leadnom néhány kilót, de most megakadt a folyamat.”

A jó hír az, hogy kitartással, akár egyéni módszerrel és személyre szabott étrendkiegészítő protokollal szinte csodákat tudunk elérni!